Renoster bestorm stropersArgieffoto ŉ Gesamentlike taakspan van die Suid-Afrikaanse Polisiediens en privaat veiligheidsbeamptes het drie vermeende stropers in hegtenis geneem wat vermoedelik aangeval is deur die renoster wat hulle Vrydag op ŉ plaas in Bela-Bela (Warmbad) gejag het. “Skote is in die renosterkamp gehoor en die span het vinnig reageer,” het lt.kol. Moatshe Ngoepe, woordvoerder van die polisie, gesê. “Twee renosters is geskiet, maar hulle het nie gevrek nie. Een van die renosters het die stropers gestorm en hulle gejaag en een van die persone se vuurwapen beskadig,” het hy bygevoeg. “Die stropers kon egter ontsnap en vyf stelle spore is gevolg tot drie verdagtes in hegtenis geneem is.” Die polisie het tydens die inhegtenisneming beslag gelê op 270 koeëls. Die verdagtes, onderskeidelik 32, 33 en 36 jaar oud, sal Maandag in die Bela-Bela-landdroshof verskyn. “Die ondersoek duur voort,” het Moatshe bygevoeg. Enigiemand met inligting oor die twee voortvlugtiges word versoek om kol. Mokale te kontak by 082 565 6524.